**OBRAZLOŽENJE**

**Pravilnika o korištenju sustava videonadzora**

**javnih površina na području Grada Zagreba**

Agencija za zaštitu osobnih podataka kao nadzorno tijelo zaštite osobnih podataka provela je nadzor postupanja voditelja obrade osobnih podataka Grada Zagreba u provedbi videonadzora javnih površina o čemu je donijela Rješenje KLASA: UP/I-041-02-023-08/32, URBROJ: 567-14/06-23-01 od 30. lipnja 2023. Navedenim rješenjem naloženo je Gradu Zagrebu da sukladno odredbama članka 27. stavka 1. Zakona o provedbi Opće uredbe o zaštiti osobnih podataka (Narodne novine 42/18) postavi oznake da je javna površina pod videondazorom i uskladi sadržaj svih obavijesti i da donese odgovarajući unutarnji pravno provedbeni akt upravljanja videonadzornim sustavom kojim će se utvrditi i provoditi politike i postupke povezane s vidonadzorom javnih površina.

Postupajući u skladu s Rješenjem predlaže se Pravilnik o korištenju sustava videonadzora

javnih površina na području Grada Zagreba kojim se propisuje način i uvjeti korištenja sustava videonadzora javnih površina na području Grada Zagreba, svrha obrade osobnih podataka ispitanika putem sustava videonadzora, osobni podaci koji se obrađuju, tehničke i organizacijske mjere zaštite osobnih podataka i pravo pristupa osobnim podacima, vrijeme obrade i čuvanja osobnih podataka, označavanje javnih površina, način na koji ispitanici ostvaruju svoja prava i postupanja u slučaju povrede osobnih podataka.

Prema članku 27. Zakona o provedbi opće uredbe o zaštiti osobnih podataka voditelj obrade ili izvršitelj obrade dužan je označiti da je objekt odnosno pojedina prostorija u njemu te vanjska površina objekta pod videonadzorom, a oznaka treba biti vidljiva najkasnije prilikom ulaska u perimetar snimanja. U skladu s navedenim Zakonom ovim se Pravilnikom propisuju način postupanja u prikupljanju i obradi osobnih podataka prikupljenih putem vidonadzora javnih površina, ovlaštenja za prikupljanje, te način čuvanja i obrade podataka kao i prava ispitanika (fizičkih osoba koje se snimaju putem videonadzora) na zaštitu osobnih podatka.

Slijedom navedenoga predlaže se donošenje Pravilnika o korištenju sustava videonadzora javnih površina na području Grada Zagreba.